
      KAPITTEL I


      Inn gjennom byen N. N.s porter kjørte en ganske pen liten fjærvogn. Den var av den sorten som fortrinnsvis ungkarer benytter, så som pensjonerte oberstløytnanter, kapteiner og godseiere på omkring et hundre bondesjeler, kort sagt hva man kaller middelstandsfolk. I vognen satt en herre som uten å være noen skjønnhet heller ikke kunne sies å ha noe ufordelaktig ytre. Han var hverken tykkere eller tynnere enn man bør være, man kunne ikke kalle ham gammel, heller ikke just noen ungdom. Hans innreise i byen foregikk uten det ringeste bråk og var overhodet ikke på noen som helst måte oppsiktsvekkende. Bare gjorde noen musjiker et par bemerkninger, men de gjaldt ekvipasjen, ikke herren. De stod ved døren til vertshuset overfor hotellet, og den ene sa til den andre: «Den trallen der du! Tror du den greide det frem til Moskva, eller tror du ikke den greide det?» – «Jo, det gjorde den vel,» svarte den andre. «Men til Kazán da, det greide den vel ikke?» – «Nei, til Kazán greide den det ikke,» svarte den andre. Og dermed var samtalen til ende.


      Da vognen kjørte opp mot hotellet, kom en ung mann nedover veien. Han var kledd i hvite, meget korte og trange seilduksbukser og i kjole av tilstrebet moderne snitt. Man skimtet skjortebrystet, og i det en bronsenål av form som en pistol. Den unge mann snudde seg og så etter ekvipasjen, tok et tak i luen som holdt på å blåse av, og gikk videre.


      Da ekvipasjen kjørte inn på gårdsplassen, ble herren møtt av en hotelltjener som var så leddeløs og så rapp i vendingen at det nesten var umulig å bestemme hva slags ansikt det satt på ham. Med en serviett i hånden sprang han raskt ut, lang og oppløpen og i en lang bomullsfrakk der «ryggen» satt helt oppe på nakken. Han ristet sin manke og førte raskt herren opp en lang tretrapp for å vise ham det ham av Gud beskikkede værelse. Værelset var som hotellværelser pleier å være i våre guvernementsbyer, til to rubler dagen, med kakerlakker, som titter frem fra alle hjørner lik svisker, og med en kommode foran døren til naboværelset hvor det oppholder seg en stille og fåmælt herre som imidlertid er utrolig nysgjerrig og interesserer seg overordentlig for alt som angår den nyankomne.


      Hotellets fasade var likeså typisk som dets indre. Det var to-etasjers og meget langt. Første etasje var forsynt med stukkatur, men ellers var det blitt med de mørkerøde teglsteinene som værforandringen hadde gjort enda skitnere enn de var i og for seg. Derimot var annen etasje klint over med det evinnelige gule fargelaget. Ut til gaten lå det butikker med seletøy, tang og kringler. I hjørnebutikken eller rettere i dens vindu stod en sbiten-selger1 med en rød kobbersamovar og et ansikt så rødt som en samovar, så at man på avstand kunne tenkt det stod to samovarer i vinduet, dersom det ikke hadde sittet et beksvart skjegg på den ene.


      Mens den tilreisende herren beså sitt værelse, bar man inn eiendelene hans. Først og fremst en hvit lærkoffert som var en smule for slitt og medtatt til at den skulle være på reise for første gang. Bærere var kusken Selifán, en lavvokst kar i saueskinnspels, og lakeien Petrusjka. Denne fyren var omkring de tredve, en smule morsk å se til, med grovt formede lepper og nese og kledd i en vid slitt frakk som han utvilsomt hadde arvet etter sin herre. Etter kofferten ble det båret inn et lite mahogniskrin med innlagte valbjerkforsiringer, et par støvleblokker, og en stekt høne inntullet i blått papir. Da alt dette var brakt til rette, begav kusken Selifán seg ned i stallen for å stelle hestene mens lakeien Petrusjka fant seg til rette i det lille forværelset. Dette var et riktig mørkt hundehull som han allerede hadde beriket med kappen sin og samtidig med en ganske særegen duft som også hadde forplantet seg til vadsekken med toalettgjenstander, som han straks etter lempet inn. I hundehullet stilte han en smal seng på tre ben opp mot veggen. Oppå den bredte han noe skralt og skrukket som minnet om en madrass, flat som en pannekake og visstnok likeså fettet som den pannekaken hotellverten hadde begunstiget ham med.


      Mens tjenerne maste og var om seg på alle måter, begav herren seg inn i salongen. Hvordan disse salongene ser ut, vet hver reisende meget godt: veggene tilstrøket med oljemaling, øverst røyksvertede, nederst skinnende etter de forskjellige gjennomreisendes rygger, men mest kanskje av å tjene som ryggstø for stedets kjøpmenn når de på markedsdagene kommer i flokker på seks og syv for å drikke sin te; taket tilrøykt; lysekronen med et lett røyklag og klirrende og dirrende med alle sine prismer hver gang tjeneren kommer springende over gulvets slitte voksduk og muntert svinger sitt brett med tekopper så utallige som fugler på et vær. Endelig de samme oljemaleriene i veggstørrelse, kort sagt alt som allesteds, den eneste forskjellen skulle da være at leseren her på et maleri kunne sett en nymfe med så svære bryster at han sikkert aldri så maken. En lignende naturens lek forekommer for øvrig på forskjellige historiske malerier som er brakt oss russere i hende, uvisst når, hvorfra og av hvem –: enkelte ganger av våre magnater, store kunstelskere som har kjøpt dem opp i Italia etter sine føreres råd.


      Herren kastet sin kaskett og løste på sitt spraglete halstørkle av ull. Det var et av den sorten som gode hustruer selv strikker og gir sine maker med forskjellige belærende bemerkninger om hvordan de skal knyttes; men hvem som lager dem til ungkarer, det tør jeg ikke uttale meg om, Gud alene må vite, jeg har aldri brukt slike tørklær. Da herren hadde løst på sitt tørkle, bestilte han middag. Tjeneren brakte ham de sedvanlige retter, så som: kålsuppe med butterdeigspostei, oppbevart et par ukers tid i påvente av gjennomreisende, hjerne med ertepuré, saucisser med stuing, stekt høne, saltagurker og den evige søte butterdeigskaken som alltid står rede til tjeneste. Mens alt dette ble servert, enten oppvarmet eller simpelthen som koldt bord, fikk han tjeneren brakt på glid. Hvem var tidligere hotellets innehaver og hvem nå? Og gav det store inntekter? Og verten var vel en stor kjeltring? På det adde tjeneren sitt vanlige svar: «Å, en stor slyngel, herre.» Som i det opplyste Europa er det også i det opplyste Russland særdeles mange hedersmenn som finner det ganske utenkelig å spise middag på et hotell uten å ta seg en prat med tjeneren eller endatil sludre med ham. Forresten gjorde vår tilreisende herre ikke sine spørsmål ganske i det blå: med stor grundighet forhørte han seg om hvem byens guvernør var? og hvem rettsformannen? og hvem prokurøren? – kort sagt, ingen av de større embetsmenn skulle ha grunn til å beklage seg over å være glemt. Men med enda større nøyaktighet, for ikke å si med deltakelse, spurte han om de større godseierne: hvor mange bondesjeler hver enkelt eide? hvor langt borte fra byen han bodde, og hvor ofte han pleide å komme til byen? – Ja, til og med hver enkelts karakter ville han ha rede på. Han spurte interessert angående egnens alminnelige tilstand: hadde det vært noen slags sykdommer i deres guvernement – større epidemier? dødbringende feber? kopper eller lignende?


      Om alt dette spurte han meget inngående, og på en måte som røpet mer enn bare nysgjerrighet. I herrens manerer lå det noe solid, og han snøt seg veldig høyt. Det er en gåte hvordan han fikk det til, men hans nese skrallet som en trompet. Dette tilsynelatende helt uskyldige fortrinn skaffet ham i hvert fall hotelltjenerens spesielle aktelse, for hver gang han snøt seg igjen, ristet tjeneren hårtufsene sine, rettet seg i ærbødig givaktstilling og spurte med en hodebøyning oppe fra høyden: «Ønsker herren noe?» Etter middagen drakk herren en kopp kaffe og satte seg til rette i sofaen med en pute bak ryggen, og som vanlig i russiske hoteller var puten stoppet med noe i likhet med murstein og ikke med elastisk ull. Nå begynte han å gjespe og lot seg føre opp på sitt værelse, hvor han tok seg en to timers middagslur på sengen. Etter middagshvilen skrev han døpe- og familienavn og rang på en papirlapp som han bad tjeneren levere på politistasjonen. På veien nedover trappen begynte tjeneren å stave følgende: «Pavel Ivanovitsj Tsjitsjikov, godseier, i private anliggender.» Mens tjeneren enda holdt på med å stave seg igjennom dette, hadde Pavel Ivanovitsj Tsjitsjikov selv allerede gått ut for å ta byen i øyesyn. Han var slett ikke misfornøyd, for han fant at den slett ikke stod tilbake for andre guvernementsbyer: sterkt iøynefallende lyste den gule fargen på mursteinshusene, og på trehusene demret den grå i all beskjedenhet. Husene var på en eller to etasjer, eller på halvannen, med den evige mesaninen som guvernementsby-arkitekten finner så nydelig. På sine steder var det som husene ble rent borte i uendelige gjerderader og gater brede som jorder; annetsteds lå de klumpet sammen, og her var det livligere og folksommere. Butikkskilter, som nesten var renskurte av regn, dukket opp med sine rester av kringler eller støvler; ensteds var det malt et par blå bukser, og under dem stod navnet på en skredder «fra Varskau»; ensteds var der en hatteforretning der innehaveren ble angitt å være «Utlendingen Vasilij Fjodorov»; man fant også et skilt med en biljard og to spillere i kjole, – slik kjole som «gjestene» i teaterstykkets siste akt bærer når de tropper opp på scenen. Spillerne var fremstilt idet de tar sikte med sine køer, med hendene en smule vridd bakover og bena skjevende liksom etter et krumspring i luften. Under alt dette var det skrevet: «Etablissement Di!» Somme steder stod det ute i gaten bord med nøtter, såpe og såpelignende bakverk. Annetsteds lå et spisekvarter, og her viste skiltet en tykk fisk med en gaffel i midten. Men hyppigst av alt forekom de tohodede kronørner, en smule mørknet i fargen, og nå overalt erstattet med det lakoniske: «Vinstue.» Brolegningen var helt igjennom skral.


      Tsjitsjikov gikk også en rask tur i byens park, der tynne trær hadde dårlig feste i jordsmonnet og derfor var støttet opp med trekantete stivere av en nydelig grønn farge. Skjønt disse trærne ikke var høyere enn siv, het det i avisenes beskrivelse av en illuminasjon at «takket være det stedlige overhodes omsorg er denne park blitt vår bys pryd, idet de vidtgrenede trær med sitt løvheng yter skygge mot den brennende sommerhete», og at det var «meget rørende å se hvor borgernes hjerter skalv av overstrømmende takknemlighet og utgjt tårestrømmer i dypt følt erkjentlighet overfor hr. byprefekten». – Da han hos vekteren hadde forhørt seg om hvilken vei som var den snareste til kirken, til de offentlige kontorer og til guvernøren, så gikk han ned til elven som strømmet midt gjennom byen. På veien rev han et oppslag ned fra en pel for å lese det nøye igjennom når han kom hjem. Han stirret vedholdende på en vakker dame som kom forbi på trefortauet, fulgt av en gutt i militært livré med en bylt i hånden. Og da han ennå engang hadde mønstret stedet, liksom for å festne dets beliggenhet i hukommelsen, gikk han rett hjem og opp på sitt værelse. Etter å ha drukket te av hjertens lyst satte han seg godt til rette ved bordet, lot bringe seg et lys, drog opp av lommen den plakaten han hadde revet ned, og gav seg til å lese den nær opp mot lyset med det ene øyet sammenknepet. Forresten var plakatens innhold ikke mye oppsiktsvekkende: man spilte et stykke av herr Kotzebue, herr Popljovin forestilte Rolla og jomfru Ziablov Kora, de øvrige personer var av enda mindre interesse; ikke desto mindre leste han navnene på dem alle, nådde like til prisene i parterre og erfarte at plakaten var trykt i guvernementsstyrelsens trykkeri. Deretter snudde han plakaten for å se om det ikke stod noe også på den andre siden, men da han ingenting fant, gned han seg i øynene, brettet den omhyggelig sammen og la den i skrinet sitt. Her hadde han for vane å anbringe alt han kom over. Så ble dagen avsluttet med en porsjon kald kalvestek og en syrlig leskedrikk. Hvoretter han snorket av hele pumpeverkets kraft.


      Hele den følgende dagen var viet til visitter. Den reisende avla visitt hos samtlige byens honoratiores. Han gjorde guvernøren sin oppvartning og fant i ham en herre som lik Tsjitsjikov selv hverken var altfor tykk eller altfor tynn, hadde Anna-ordenen om halsen og etter hva man sa, til og med var innstilt til stjerneordenen. Forresten var han meget godmodig, gav seg undertiden like til av med å brodere kanevas. Deretter innfant Tsjitsjikov seg hos viseguvernøren, var videre hos prokurøren, hos rettsformannen, hos politimesteren, hos brennevinsforpakteren, hos direktøren for de keiserlige fabrikker… bare skade at det var så vanskelig å huske alle denne verdens mektige, man får nøye seg med å si at den reisende utfoldet en ualminnelig virksomhet hva angår visitter. Han møtte til og med opp hos stadsfysikus og hos byarkitekten for å bevitne dem sin aktelse. Og til slutt ble han lenge sittende i sin tospenner og pønske på hvem han enda kunne avlegge visitt, men flere embetsmenn var det ikke i byen. I sine samtaler med disse makthavere hadde han med fin teft forstått å smiske litt for hver enkelt. Til guvernøren kom han med en flyktig antydning om at hans guvernement var som paradiset å komme inn i, veiene var overalt som av fløyel, og det måtte man si at stor ros fortjente de regjeringer som besatte de høyeste embeter med de klokeste menn. Til politimesteren sa han noe meget smigrende angående byvekterne. Og under sine samtaler med viseguvernøren og med rettsformannen, som enda bare var statsråder, kom han to ganger til å forsnakke seg og si «Deres eksellense», noe som falt i meget god jord. Følgen var at guvernøren ønsket ham velkommen til en mindre fest allerede samme aften, mens de øvrige embetsmenn bad ham henholdsvis til middag, til et parti boston eller til te.


      Det lot til at den reisende helst unngikk å snakke om seg selv. Og når han lot seg forlyde med noe, var han alltid meget beskjeden, og hans tale fikk et alminnelig, gjerne litt boklig preg: han var en ringe orm og uverdig til at man gav videre akt på ham, mye hadde han lidd i sitt liv, i tjenesten var han blitt en martyr for sannheten, og blant hans mange fiender var det til og med de som stod ham etter livet. Så nå ønsket han bare å finne ro og var i ferd med å søke seg et bosted, og ved sin ankomst til denne byen hadde han holdt det for en ufravikelig plikt å bevitne dens fremste embetsmenn sin ærbødighet. Dette var alt hva man i byen fikk vite om denne nye person, som i en meget nær fremtid ikke unnlot å møte frem i guvernørens aftenselskap. Til dette gjorde han sine forberedelser i over to timer. Sitt toalett skjenket han en oppmerksomhet som man vel overhodet sjelden ser maken til. Etter en kortvarig middagslur forlangte han varmt vaskevann og såpet svært lenge inn begge kinner, som han støttet opp med tungen. Så tok han håndkleet fra hotelltjenerens skulder og tørket sitt fyldige ansikt fra alle kanter, gned grundig bak ørene, noe som brakte ham til å pruste en-to-tre ganger rett i fjeset på hotelltjeneren. Derpå iførte han seg sitt skjortebryst foran speilet, nappet et par fremstikkende hår ut av nesen, og stod snart etter i en tyttebærfarget livkjole med lyse stenk. Da han slik hadde fullført sitt toalett, kjørte han i sin egen ekvipasje gjennom de uendelige, brede gatene, der belysningen innskrenket seg til streifene fra et og annet tilfeldig vindu. Guvernørboligen var til gjengjeld så strålende illuminert at det godt kunne ha vært ball der. Der holdt kalesjevogner med lykter, foran innkjørselen stod to gendarmer, forridderes skrik lød i det fjerne, kort sagt, det var som seg hør og bør. Tsjitsjikov trådte inn i salen og myste et øyeblikk med øynene, for glansen fra lys, lamper og damekjoler var overveldende. Rundt omkring i lysbeltene kom de avstikkende sorte herrekjoler til syne, hulter til bulter beveget de seg enkeltvis og i flokker, lik streiftog av fluer på skinnende hvit raffinade en het julidag når den gamle husholdersken hugger den opp i gnistrende stumper foran sitt åpne vindu. Barna står omkring som tilskuere og følger oppmerksomt hammerens bevegelser i hennes barkete never, mens de luftige skarer lar seg drive på vingene rett inn over lekkerbisknene, som de dristig slår ned på som de skulle være i sin fulle rett, da den gamle er halvblind og blendet av solen. De er mette i forveien, for i overdådig ødselhet disker sommeren overalt opp for dem med deres yndlingsretter, derfor kommer de aldeles ikke for å ete, men bare for å stille seg til skue, spasere frem og tilbake på sukkerklumpene enkeltvis og i større hoper, gni hverandres forben eller bakben mot hverandre, eller klø seg med dem under vingene, eller strekke begge forbena i været, gnugge dem over hodet, gjøre helomvending og atter fly bort og atter komme flyvende til med et kleng av nye eskadroner. Tsjitsjikov fikk knapt sukk for seg før guvernøren grep ham under armen og forestilte ham for sin frue. Den nyankomne var atter på høyde med situasjonen: han sa en eller annen kompliment som nettopp anstod seg for en middelaldrende herre med en ikke altfor høy og heller ikke altfor lav rang. Da de dansende par gjorde sine turer og tvang det øvrige selskap opp mot veggen, mønstret han dem meget oppmerksomt et par minutter med hendene på ryggen. Mange damer var fikst og moderne kledd, andre hadde måttet nøye seg med hva forsynet skikket – til guvernementsbyen. Mennene kunne her som overalt deles i to klasser. Først var det de tynne, de var utrettelige kurtisører, enkelte ville man knapt kunne adskille fra dem i Petersburg. De hadde samme slags veloverveiet og smakfullt kjemte bakkenbarter, eller simpelthen aldeles glattbarberte velskapte ansiktsovaler, tok likeså utvungent plass ved siden av damene, snakket fransk og brakte dem til å fnise, ganske og aldeles som i Petersburg. Den andre klasse av mannfolk bestod av de tykke eller slike som Tsjitsjikov, det vil si de som ikke var altfor korpulente, men heller ikke tynne. Disse på sin side vek unna og rykket tilbake for damene og bare skottet omkring seg, om ikke det grønne whistbordet skulle være stilt frem. De hadde fyldige og runde ansikter, enkelte også med vorter. Det manglet heller ikke på én som var kopparret. Håret bar de hverken krøllet eller med pannelokk, eller å la fan ta meg, som franskmannen sier, men enten var det snauklippet eller glatt vannkjemmet, og dermed ble de runde ansiktstrekkene fremhevet enda sterkere. Dette var byens hederverdige embetsmenn. O ve! De tykke forstår bedre å innrette seg i denne verden enn de tynne. De tynne tjener i avdelingen for spesielle kommisjoner eller står bare nominelt i tjenesten og må svinse omkring på annet hold; deres tilværelse er likesom så besynderlig lett, luftig og ganske utilforlatelig. De tykke derimot får aldri små bistillinger, men kommer alltid nær forretningenes brennpunkt; og har de først tatt sete, så kan det gjerne knake under dem og gi seg i sine sammenføyninger, de rikker seg ikke. Ytre glans er ikke etter deres hjerte; deres kjole har ikke samme elegante snitt som de tynnes, men så har de Guds velsignelse på kistebunnen. Den tynne har i løpet av tre år ikke en eneste sjel i behold som ikke er pantsatt i lånebanken; men vær overbevist om at imens skaffer den tykke seg ensteds i utkanten av byen et hus som står på konens navn, dernest et annet på en annen kant, dernest nær byen et mindre gods, dernest en hel landsby med tilliggende herligheter. Når den tykke har tjent Gud og tsaren og ved sine fortjenester ervervet seg alminnelig aktelse, så forlater han endelig tjenesten, – gir seg på flyttefot og blir godseier, en stor russisk barin2, en stor gjestevenn, og nå lever han og lever godt. Men hans etterlatenskap setter de tynne arvingene etter god russisk skikk over styr med kurerpostfart.


      Det lar seg ikke nekte at omtrent den slags refleksjoner opptok Tsjitsjikov da han mønstret selskapet, og følgen var at han omsider sluttet seg til de tykke. Blant disse traff han omtrent bare kjente. Prokurøren med ramsvarte, huskete øyenbryn og en underlig klipping med venstre øye som ville han si: «Bli med inn i sideværelset, der skal jeg fortelle deg noe,» – forresten et fåmælt og alvorlig menneske. Postmesteren, en lavvokst mann, men et vittig og filosofisk hode. Rettsformannen, et meget fornuftig og elskverdig menneske. Alle disse hilste på ham som på en gammel bekjent, og Tsjitsjikov svarte med et litt skakt bukk, som forresten ikke var uten ynde. Samtidig gjorde han bekjentskap med den meget omgjengelige og høflige godseier Manilov og med Sobakievitsj, som i det ytre virket litt klosset og som øyeblikkelig trådte ham på foten med et «Om forlatels». Nå gav man Tsjitsjikov et whistkort, som han mottok med samme høflige bukk som før. Man satte seg ved det grønne bord og rørte seg ikke før aftensmåltidet var servert. All samtale gikk ganske i stå, som det alltid er tilfellet når man er opptatt med en alvorlig beskjeftigelse. Selv postmesteren, som pleide å være meget veltalende, hadde aldri så snart tatt kortene i hånd før han gav seg en dypsindig mine, trakk underleppen opp over overleppen og bevarte dette uttrykket uforandret inntil slutten av spillet. Spilte han ut et honnørkort, så slo han neven kraftig i bordet, og var det en dame, kom det: «Pakk deg, din gamle prestekone!» og var det en konge: «Pakk deg, din musjik!» Og rettsformannen sa: «Men jeg skal lette ’n opp i barten! Og henne skal jeg lette opp i barten!» Når kortene klasket i bordet, kunne man høre uttrykk som: «Det får bære eller briste, vi har intet å miste, ruteren går!» eller: «Hjerter! Det er med smerter!» eller simpelthen utrop: «spaderlill! spadrille! spadrulle! spadrid» – stående oppnavn på fargene i denne snevre kretsen.


      Etter hvert spill kjeklet man høyrøstet som skikk og bruk er. Vår tilreisende gjest kjeklet også, men utspekulert fint, så det var tydelig for alle at han kjeklet, men kjeklet med hele sin elskverdighet i behold. Han sa aldri: «De spilte ut,» men «De behaget å spille ut; jeg hadde den ære å stikke Deres toer» og lignende. For ytterligere å overbevise sine motstandere bød han dem hver gang en pris av sin emaljerte snusdåse, på hvis bunn man skimtet to fioler som lå der for å gi duft. Den tilreisendes oppmerksomhet vakte særlig de to nevnte godseiere, Manilov og Sobakievitsj. Han skaffet seg straks opplysninger om dem ved å ta rettsformannen og postmesteren til side. De få spørsmål han gjorde, røpet ikke bare vitebegjærlighet, men også grundighet, for først og fremst forhørte han seg om hvor mange bondesjeler hver av dem eide, og hvordan deres godser var skjøttet, og først deretter skulle han ha rede på navn og farsnavn. Han oppnådde å sjarmere dem på utrolig kort tid. Godseieren Manilov var ganske vekk i ham. Denne mannen var ennå i sin beste alder, han hadde øyne søte som sukker, og myste med dem hver gang han lo. Lenge trykket han Tsjitsjikovs hånd og bad ham inntrengende gjøre ham den ære å besøke ham på landet, det var bare 15 verst fra bygrensen, sa han. Og Tsjitsjikov svarte med en meget høflig hodebøyning og et oppriktig håndtrykk, at ikke alene skulle dette være ham en utsøkt fornøyelse, men han anså det endog for en hellig plikt. Også Sobakievitsj sa – det kom en smule lakonisk –: «Til meg er De også buden» og skrapte med foten som var iført en støvel av et slikt kjempemessig omfang at det ville holde hardt å finne nok en fot av tilsvarende størrelse, især nå for tiden da kjempene er i ferd med å utdø også i Russland.


      Neste dag var Tsjitsjikov til middag hos politimesteren, hvor man ble sittende ved whistbordet fra kl. 3 om ettermiddagen til klokken 2 om natten. Her gjorde han blant annet bekjentskap med godseieren Nozdrjov, en mann på tredve år og en ordentlig rabbagast som ikke hadde vekslet mer enn 3–4 ord med ham før han begynte å si du. Nozdrjov var også dus med politimesteren og prokurøren og omgikkes dem som venner og likemenn, men da man satte seg til å spille og spilte høyt, så politimesteren og prokurøren med den største oppmerksomhet igjennom alle hans stikk og var på vakt som smeder nesten hver gang han spilte ut.


      Den følgende aften tilbrakte Tsjitsjikov hos rettsformannen, som kledd i en fettet slåbrok mottok sine gjester, og blant dem to damer. Derpå var han i aftenselskap hos viseguvernøren, i stor middag hos brennevinsforpakteren, hos prokurøren til en liten middag, som for øvrig stod på høyde med en stor, og hos byfogden en dag etter messetid til koldt bord som stod på høyde med en middag. Kort sagt, han var ikke nødt å tilbringe en time hjemme, og til hotellet kom han bare for å sove. Den tilreisende forstod å klare seg i en hvilken som helst situasjon og viste seg som en erfaren verdensmann. Hva så samtalen dreide seg om, kunne han gi sitt besyv med: var talen om hesteavl, kunne han snakke om hesteavl; snakket man om hundekvaliteter, hadde han også her treffende bemerkninger; underholdt man seg om en rettsforfølgelse fra skattevesenets side, viste han seg ganske velkjent med juridiske knep; diskuterte man biljardspill, begikk han heller ikke her noen bommert; snakket man om dyden, så utgjøt han seg om dyden med stor veltalenhet og endatil med tårer i øynene; og gjaldt det brennevinsbrenning, visste han likedan grundig beskjed om saken; eller var tollbetjenter og tollinspektører på tale, så drøftet han dem og deres affærer med en sikkerhet som om han selv skulle ha vært både betjent og inspektør. Men det merkelige var at under alt dette bevarte han en viss rolig sindighet, stakk ikke av på noen brautende måte. Han snakket hverken for høyt eller for lavt, men aldeles som det passer seg. Kort sagt, fra hvilken kant man enn så ham an, var han et meget anstendig menneske. Alle embetsmenn var velfornøyde med den nye personens ankomst. Guvernøren lot seg forlyde med at han var en lojal mann; prokurøren sa at han var en dyktig mann; gendarmobersten at han var en lærd mann; rettsformannen at han var en kunnskapsrik og respektabel mann; politimesteren at han var et respektabelt og elskverdig menneske; politimesterens kone at han var et særdeles elskverdig og særdeles omgjengelig menneske. Til og med Sobakievitsj, som sjelden hadde noe godt å si om noen, sa da han temmelig sent var kommet hjem fra byen, hadde kastet klærne og lagt seg i sengen ved siden av sin magre kone: «Du, jeg har vært til aftens hos guvernøren og spist middag hos politimesteren og har gjort bekjentskap med kollegieråd Pavel Ivanovitsj Tsjitsjikov, en meget behagelig mann!» Til det svarte ektefellen «hm» og gav ham et puff med foten.


      Den mening man i byen hadde gjort seg opp om den fremmede, var altså meget smigrende for ham, og den holdt seg like til en underlig egenskap hos ham i forbindelse med et foretagende eller en «passasje», som man sier i provinsen, og som leseren snart skal få høre nærmere om, brakte omtrent hele byen til å stå aldeles himmelfallen.


      
        
          1 sbiten = En varm drikk tilsatt ingefær.

        


        
          2 Omtr.: grand seigneur.

